b'\n_START_ARTICLE_\nSirkuspelle Hermanni\n_START_SECTION_\nTV-sarja\n_START_PARAGRAPH_\nOhjelman ymp\xc3\xa4rist\xc3\xb6n\xc3\xa4 on kuvitteellisen Sirkus Hepokatin ty\xc3\xb6ntekij\xc3\xb6iden majoitusalue, Pelle Hermannin puinen asuntovaunu vieress\xc3\xa4\xc3\xa4n Taikuri Maxin (Mauri Saikkonen) asuntoauto. Hermannin ja Maxin lis\xc3\xa4ksi sarjassa esiintyvi\xc3\xa4 muita hahmoja ovat Pelle Hermannin \xc3\x84itiliini (Raili Veivo) ja ikuinen ihastuksen kohde ennustajaneiti Sylvia (Marjatta Rinne), jota Hermanni yritti kosia lukuisia kertoja sarjan aikana. Erikoispiirteen\xc3\xa4 ohjelmassa Hermanni on kuulevinaan tv-ruudun toiselta puolen v\xc3\xa4littyvi\xc3\xa4 katsojien kommentteja ja "keskustelee" nimelt\xc3\xa4 mainiten nuoren katsojakuntansa kanssa. Pelle Hermanni p\xc3\xa4ivitteli usein asioiden tilaa sanomalla "Voi \xc3\xa4nker\xc3\xb6inen!". Pelle Hermannin rekvisiittaan kuului my\xc3\xb6s n\xc3\xa4k\xc3\xb6puhelin, pirisev\xc3\xa4 her\xc3\xa4tyskello Vekkari, ilmassa leijaileva k\xc3\xa4k\xc3\xa4tt\xc3\xa4v\xc3\xa4 karttakeppi Kepakko ja k\xc3\xa4lk\xc3\xa4tt\xc3\xa4v\xc3\xa4 lehm\xc3\xa4nkello k\xc3\xa4lk\xc3\xa4tin. _NEWLINE_N\xc3\xa4yttelij\xc3\xa4 Veijo Pasasen kuoltua ohjelmasarjan jatkoksi tehtiin viel\xc3\xa4 sarjat \xc3\x84itiliini (1989\xe2\x80\x931990) ja Oppisopimuspelle Niko (1992\xe2\x80\x931995), jota esitti Tommi Auvinen. My\xc3\xb6s ne olivat Simo Ojasen k\xc3\xa4sikirjoittamia._NEWLINE_Sirkuspelle Hermannin jaksoja leikattiin joskus 2000-luvun alussa lyhyemmiksi jotta ne mahtuisivat paremmin Pikku Kakkosessa niille tarkoitetuille ohjelmapaikoille. Alun perin jaksot kestiv\xc3\xa4t 16\xe2\x80\x9317 minuuttia, mutta leikkausten j\xc3\xa4lkeen niiden kestoksi vakiintui 15 minuuttia. Aiheesta nousi hetkellisesti kohu vuonna 2013, kun jaksojen leikkaamisen ep\xc3\xa4iltiin johtuneen ohjelman hidastempoisuudesta.'